钦定古今图书集成/明伦汇编/官常典/第542卷 > 刘显
## 钦定古今图书集成/明伦汇编/官常典/第542卷 > 刘显

按《明外史》本传：“显，南昌人。生而膂力绝伦，稍通文义。
家贫，落魄之丛祠，欲自经，神护之不死。间行入蜀，为
童子师，已冒籍为武生。嘉靖三十四年，宜宾苗乱，巡
抚张臬讨之。显纵军陷阵，手格杀五十馀人，禽首恶
三人，诸军继进，贼尽平，显由是知名官副千户，输赀
为指挥佥事。南京振武营初设，用兵部尚书张鏊荐”，
召令训练。擢署都指挥佥事，佥书浙江都司。迁参将，
分守苏、松。倭犯江北，逼泗州。鏊檄显防浦口。显测贼
将遁，追击至安东。方暑，披单衣，率四骑诱贼，伏精甲
冈下。贼出，斩一人，所乘马中矢，下拔其镞，射杀追者。
诱至冈下，大败之去。贼出所俘女子蛊将士，显悉送
有司。明日伺贼出，潜毁其舟。贼败走舟，舟已焚死者
无算，显进秩三等。寻迁副总兵，协守江、浙。三沙倭复
劫江北，被围于刘家庄。显以锐卒数千至，巡抚李遂
令尽护江北军。显率所部直入，诸营继之。自辰迄酉，
贼巢破，逐北至白驹场、茅花墩，斩首六百有奇，贼尽
殄。而遂谓贼由三沙来，实卢镗及显罪，显坐停俸。已，
应天巡抚翁大立荐显骁勇，请久任，帝可之。振武营
兵变后，诸将务姑息，兵益骄。给事中魏元吉荐显署
都督佥事，节制其军。显挈蜀卒五百人往，一军帖然。
闽贼流入江西，大掠石城、临川、东乡、金谿，杀吏民万
计。诏显赴剿，击败之阳湖，贼乃遁。四十一年五月，广
东贼大起，诏显充总兵官，镇守其地。广东故无总兵
官，尝以一勋臣总镇两广，率纨裤子不习兵，致群盗
四起。至是始以显为之。会福建倭患棘，显赴援，与参
将戚继光连破贼，贼略尽。而新倭大至，攻陷兴化城。
显以兵少逼城，未敢战，被劾，戴罪。贼以间攻据平海
卫，他倭劫福清，谋与平海倭合。显及俞大猷合于遮
浪，尽歼之。平海倭欲遁，为把总许朝光所邀败。乃尽
焚其舟，退还旧屯。戚继光亦至，显与大猷共破之，遂
复兴化。录功，进先所荫世职二秩。江北倭未平，廷议
设总兵官于狼山，统制大江南北，改显任之。显行部
通州，以敕书许节制知府以下。而同知王汝言不为
礼劾奏镌其秩。已，移镇浙江。显有将略，居官不守法
度。巡按御史劾之，革任候勘。用巡抚刘畿荐，命充为
事官，镇守如故。隆庆改元，以军政拾遗被劾，贬秩视
事。用巡抚谷中虚荐，还故官，移镇贵州。广西㺜贼者
念父子僭称王，攻剽安顺。巡抚阮文中檄显剿，俘斩五百馀人。四川巡抚曾省吾议征都掌蛮，令显移镇
其地。复被劾罢，省吾奏留之。都掌蛮者，居叙州戎县，
介高珙、筠连、长宁、江安、纳溪六县间，古泸戎也。成化
初为乱，程信讨平之。正德中，普法恶复为乱，马昊讨
平之。至是，其酋阿大、阿二、方三等据九丝山，僭称王，
剽远近。其山修广而四隅峭仄，东北则鸡冠岭、“都都
寨、凌霄峰三冈，峻壁数千仞。有阿苟者，居凌霄峰，为
贼耳目，威仪出入如王者，省吾议讨之”，属显军事起，
故将郭成、安大朝为佐，调诸土兵，合官军凡十四万
人。万历改元三月，毕集叙州，诱执阿苟，攻拔凌霄，进
逼都都寨。三酋遣其党阿墨固守。官军顿匝月，凿滩
以通漕，击斩阿墨，拔其寨。阿大自守鸡冠，显令人诱
以官，而分五哨，尽壁九丝城下。乘无备，夜半腰緪上，
斩关入。迟明，诸将毕至，阿二、方三走保牡猪寨。郭成
破鸡冠，获阿大。诸军攻牡猪，擒方三。阿二走，追获于
贵州大盘山，克寨六十馀，获贼魁三十六，俘斩四千
六百，拓地四百馀里，得诸葛铜鼓九十三，铜铁锅各
一。阿大泣曰：“鼓声宏者为上，可易千牛；次者七八百，
得鼓二三，便可僭号称王。鼓山颠群蛮毕集，今已矣。”
锅状如鼎，大可函牛，“刻画有文彩。相传诸葛亮以鼓
镇蛮，鼓失则蛮运终矣。”录功，进显都督同知。已而剿
馀孽，复俘斩千一百有奇。都掌蛮既灭，显引疾求去，
而以有司阻挠为言。诏听显节制。显益行其志，击西
川番没舌、丢骨、人荒诸砦，斩其首恶，抚馀众而还。建
昌、傀厦、洗马诸番咸献首恶，西陲以宁。九年冬，卒官。
子𬘩，自有《传》。